Broj: 711-I-2137-P-192-20/22-08-23

Zagreb, 29. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnice Sanje Borovec, općinske načelnice Općine Jakovlje,** na 189. sjednici, održanoj 29. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnice Sanje Borovec, općinske načelnice Općine Jakovlje, neće se pokrenuti, s obzirom da iz prikupljenih podataka i dokumentacije, u vezi obavljanja funkcije počasnog člana udruge Kuburaško društvo „Tri kralja“ i donošenja odluke o financiranju programa navedene udruge, ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

Povjerenstvo je dana 26. kolovoza 2020. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3075-P-192/20-01-2. U predmetnoj prijavi navodi se da je Sanja Borovec 3. veljače 2020. postala počasni član Kuburaškog društva „Tri kralja“ te da je 18. lipnja 2020. donijela Odluku o dodjeli financijskih sredstava za financiranje programa, projekata i manifestacija istom društvu i to za 3. Kuburaške igre 7.000,00 kuna, a za Kuburaško sprepucavanje i krvavicijada 16.000,00 kn.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Povjerenstvo je uvidom u Registar dužnosnika utvrdilo da je Sanja Borovec obnašala dužnost općinske načelnice Općine Jakovlje od 8. lipnja 2017. do 20. svibnja 2021. te da istu dužnost obnaša od 21. svibnja 2021. do danas. Slijedom navedenog, povodom obnašanja navedene dužnosti, dužnosnica Sanja Borovec bila je u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

U svrhu utvrđivanja činjenica u postupku iz nadležnosti Povjerenstva od Kuburaškog društva „Tri kralja“ zatraženo je dopisom Broj: 711-I-1453-P-192/20-02-11 od 14. listopada 2020. očitovanje je li dužnosnica Sanja Borovec jest/bila članica udruge Kuburaško društvo „Tri kralja“ te ako jest, je li obnašala neku od funkcija u tijelima predmetne udruge i u kojem razdoblju, a posebno je zatraženo očitovanje je li ista regularni ili počasni član spomenute udruge te, ako je počasni član, po kojoj je osnovi postala počasni član i s kojim pravima i obvezama.

Na spomenuto traženje Kuburaško društvo „Tri kralja“ očitovalo se dopisom broj 23/2020 od 23. listopada 2020. navodeći da dužnosnica Sanja Borovec nije obavljala funkciju u tijelima udruge već da je postala počasni član društva od 1. veljače 2020., a kao počasni član nema određena prava niti obveza prema udruzi. U prilogu dopisu dostavljen je Statut Kuburaškog društva „Tri kralja“ od 21. travnja 2015., dokumentacija s godišnje skupštine Kuburaškog društva „Tri kralja“ za 2019. godinu održane 1. veljače 2020., Rješenje Ureda državne uprave u Zagrebačkoj županiji, KLASA: UP/I-230-02/18-02/26, URBROJ: 238-04-05/1-18-2, od 4. lipnja 2018. kojim je udruzi Kuburaško društvo „Tri kralja“ odobren upis promjene osoba ovlaštenih za zastupanje u Registar udruga Republike Hrvatske te izvadak iz Registra udruga Republike Hrvatske od 12. veljače 2019. za udrugu Kuburaško društvo „Tri kralja“.

Također, dopisom Broj: 711-I-1454-P-192/20-03-11 od 23. studenoga 2020. Povjerenstvo je od Općine Jakovlje zatražilo očitovanje je li Općina Jakovlje od 1. veljače 2020. do dana dopisa financirala udrugu Kuburaško društvo „Tri kralja“ te, ako jest, kada i na koji način, a posebno je zatraženo očitovanje je li dužnosnica Sanja Borovec poduzimala bilo kakve radnje u postupku financiranja navedenog subjekta te je li 18. lipnja 2020. donesena Odluka o dodjeli financijskih sredstava za financiranje projekata udruge Kuburaško društvo „Tri kralja“ - 3. Kuburaške sportske igre i Kuburaško sprepucavanje i krvavicijada te je li spomenuta dužnosnica poduzimala bilo kakve radnje u postupku financiranja navedenog subjekta.

U odgovoru Općine Jakovlje, KLASA: 080-01/20-01/02, URBROJ: 238/11-03/1-20-2, od 21. prosinca 2020. navodi se da Općina Jakovlje prilikom financiranja programa i projekata udruga iz javnih izvora primjenjuje odredbe Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15, u daljnjem tekstu: Uredba) i odredbe Pravilnika o financiranju javnih potreba Općine Jakovlje (Službeni glasnik Općine Jakovlje, br. 9/16., u daljnjem tekstu: Pravilnika). Na temelju članka 8. Uredbe, općinska načelnica Općine Jakovlje je 17. siječnja 2020. donijela Godišnji plan raspisivanja javnih natječaja za dodjelu financijskih sredstava udrugama iz sredstava proračuna Općine Jakovlje za 2020. godinu te je 24. siječnja 2020. objavila Javni natječaj za financiranje projekata/programa/manifestacija od interesa za Općinu Jakovlje koje provode organizacije civilnog društva za 2020. godinu ukupne vrijednosti 434.400,00 kuna s rokom za podnošenje prijedloga projekata/programa/manifestacija do 26. veljače 2020. U nastavku dopisa navode se pojedinosti vezane uz uvjete, način prijavljivanja i postupak provedbe spomenutog natječaja. Također se navodi da je općinska načelnica Općine Jakovlje Odlukom od 24. veljače 2020. imenovala Povjerenstvo za pregled i ocjenu prijavljenih projekata/programa/manifestacija koje je nakon ocjene ispunjavanja formalnih uvjeta javnog natječaja ustanovilo da su sve udruge ispunile formalne uvjete te su upućene u daljnju proceduru, a Povjerenstvo je nakon ocjenjivanja prijavljenih projekata dalo 16. ožujka 2020. općinskoj načelnici prijedlog Odluke o dodjeli financijskih sredstava za financiranje programa, projekata i manifestacija od interesa za Općinu Jakovlje koje provode organizacije civilnog društva za 2020. godinu. Po proglašenju pandemije izazvane korona virusom, općinska načelnica je 27. ožujka 2020. donijela Zaključak o privremenoj obustavi postupka po predmetnom javnom natječaju i o odgodi donošenja odluke o dodjeli financijskih sredstava. Zaključkom Vlade Republike Hrvatske od 27. travnja 2020. jedinice lokalne i područne (regionalne) samouprave zadužene su prilagoditi aktivnosti planirane u svojim proračunima za 2020. godinu okolnostima nastalim uslijed epidemije korona virusa. Općinska načelnica Općine Jakovlje donijela je 18. lipnja 2020. Odluku o dodjeli financijskih sredstava za financiranje programa, projekata i manifestacija od interesa za Općinu Jakovlje koje provode organizacije civilnog društva za 2020. godinu kojom se utvrđuju iznosi sredstava financijske potpore za sve organizacije civilnog društva koje su se javile na javni natječaj za 2020. godinu te je sa svim udrugama općinska načelnica Općine Jakovlje potpisala ugovor o financiranju 25. lipnja 2020.

U nastavku dopisa ističu se uvjeti pod kojima su sklopljeni navedeni ugovori, a koji, pored ostalog, obuhvaćaju namjensko korištenje dodijeljenih sredstava, mehanizme Općine Jakovlje u kontroli namjenskog korištenja sredstava, obveze podnošenja izvještaja o provedbi, pravo Općine Jakovlje na praćenje i vrednovanje izvršenja projekata, uvjete za povrat sredstava i dr.

Vezano uz samu udrugu Kuburaško društvo „Tri kralja“ u dopisu se navodi da Općina Jakovlje od 1. veljače 2020. do dana dopisa nije spomenutoj udruzi isplatila financijska sredstva te da su istoj udruzi isplaćena financijska sredstva za program Kuburaško sprepucavanje i krvavicijada u iznosu od 16.000,00 kuna dana 16. siječnja 2020. U nastavku se pojašnjava da se radi o programu koji se tradicionalno održava 6. siječnja uz svetkovinu i blagdan Bogojavljenja ili Sveta Tri kralja te nema mogućnosti održavanja istog u drugom terminu jer je program vezan uz župu Tri kralja u Kraljevom Vrhu te da se održava u vrijeme kad javni natječaj još nije objavljen, a udruge se ne mogu za provedbeno razdoblje programa za 2020. prijaviti na natječaj u 2019. jer je isto protivno odredbama javnog natječaja. Financijska sredstva iz proračuna dodijeljena su spomenutoj udruzi obzirom da je sukladno javnom natječaju razdoblje provedbe projekata/programa/manifestacija i prihvatljivosti izdataka od 1. siječnja 2020. do 31. prosinca 2020. te je udruga prijavila program 24. siječnja 2020. i prošla sve faze postupka utvrđivanja i ocjene ispunjavanja uvjeta natječaja kao i druge udruge. U dopisu se naposljetku napominje da iako su udruzi Odlukom o dodjeli financijskih sredstava za financiranje programa, projekata i manifestacija od interesa za Općinu Jakovlje koje provode organizacije civilnog društva za 2020. godinu, odobrena sredstva i za manifestaciju 3. Kuburaške sportske igre, ista udruzi nisu isplaćena jer manifestacija koja je trebala biti održana početkom listopada 2020., nije održana zbog pandemije uzrokovane korona virusom.

U prilogu spomenutom dopisu Općina Jakovlje dostavila je Pravilnik o financiranju javnih potreba Općine Jakovlje, Godišnji plan raspisivanja javnih natječaja za dodjelu financijskih sredstava udrugama iz sredstava proračuna Općine Jakovlje za 2020. godinu, Javni natječaj za financiranje projekata/programa/manifestacija od interesa za Općinu Jakovlje koje provode organizacije civilnog društva za 2020. godinu, Odluku o dodjeli financijskih sredstava za financiranje programa, projekata i manifestacija od interesa za Općinu Jakovlje koje provode organizacije civilnog društva za 2020. godinu.

Povjerenstvo je u cilju daljnjeg pojašnjenja dostavljenog očitovanja od Kuburaškog društva „Tri kralja“ zatražilo dopisom Broj: 711-I-1676-P-192-20/22-06-23 od 30. kolovoza 2022. očitovanje vezano uz ovlasti, prava i obveze članova udruge Kuburaško društvo „Tri kralja“ ovisno o tome radi li se o redovnom ili počasnom članstvu.

Na spomenuto traženje Kuburaško društvo „Tri kralja“ očitovalo se dopisom od 19. rujna 2022. u kojem se navodi da redovni članovi udruge imaju prava, ovlasti i obveze koje su propisane Statutom Kuburaškog društva „Tri kralja“ dok počasni članovi ne obavljaju bilo kakvu funkciju u tijelima udruge niti imaju određena prava, temeljem toga niti obveza prema udruzi.

Uvidom u Statut Kuburaškog društva „Tri kralja“ utvrđeno je da je u članku 9. stavku 2. propisano da članstvo u udruzi može biti redovno i počasno. Prema stavku 3. istoga članka redovni članovi mogu biti građani Republike Hrvatske koji prihvate Statut udruge, a prema stavku 4. počasni članovi mogu postati državljani Republike Hrvatske i stranci koji su svojim djelovanjem posebno pridonijeli razvoju udruge.

Člankom 10. stavkom 2. spomenutog Statuta propisano je da odluku o prijemu u počasno članstvo donosi Skupština udruge na prijedlog Upravnog odbora.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na sve utvrđene okolnosti zaključuje da iz istih ne proizlazi da je u postupanju dužnosnice Sanje Borovec, općinske načelnice Općine Jakovlje, došlo do povrede odredbi ZSSI-a budući da dužnosnica može za vrijeme obnašanja dužnost biti počasna članica udruge, dok iz počasnog članstva u udruzi Kuburaško društvo „Tri kralja“ za dužnosnicu ne proizlaze određena prava niti obveze prema spomenutoj udruzi, a kao počasni član ne obavlja funkciju u tijelima udruge.

Također, iako je dužnosnica potpisala Javni natječaj za financiranje projekata/programa/manifestacija od interesa za Općinu Jakovlje koje provode organizacije civilnog društva za 2020. godinu te je donijela i Odluku o dodjeli financijskih sredstava za financiranje programa, projekata i manifestacija od interesa za Općinu Jakovlje koje provode organizacije civilnog društva za 2020. godinu, postupak pregleda i ocjene podnesenih programa i projekata provodilo je nezavisno stručno ocjenjivačko tijelo – Povjerenstvo- koje je u tom postupku utvrdilo da sve udruge ispunjavaju formalne uvjete natječaja povodom čega su upućene na ocjenjivanje te je u konačnici Povjerenstvo dužnosnici predložilo donošenje spomenute odluke o dodjeli financijskih sredstava, slijedom čega dužnosnica nije u postupku dodjele sredstava nije postupala samostalno niti diskrecijski, već je donijela odluku o dodjeli temeljem radnji drugih tijela.

Stoga se postupak za odlučivanje o sukobu interesa protiv dužnosnice Sanje Borovec, općinske načelnice Općine Jakovlje, neće pokrenuti, jer iz prikupljenih podataka i dokumentacije, a u vezi obavljanja funkcije počasnog člana udruge Kuburaško društvo „Tri kralja“ i donošenja odluke o financiranju programa navedene udruge, ne proizlazi da je u njezinu postupanju došlo do moguće povrede odredbi ZSSI-a.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Sanja Borovec, osobnom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana